Willelmus, Dei gratia Senonensis archiepiscopus, apostolice sedis legatus, omnibus, tam futuris quam presentibus, in perpetuum. Universitati vestre notum fieri volumus quod, cum questio coram nobis verteretur inter Agnetem, abbatissam Sancti-Juliani Autissiodorensis et Stephanum, presbyterum de Migeio, super presentatione ecclesie de Charantenai, eo quod idem Stephanus assereret se in ecclesiis de Migeio et de Charantenai simul presentatum fuisse, et ideo utramque ecclesiam velle possidere: et abbatissa idipsum omnino negaret; ad ultimum cognitum et fide probatum quod ipse Stephanus in ecclesia tantum de Migeio ab abbatissa presentatus fuerat, et non in ecclesia de Charantenai. Quia vero presentationes presbyterorum tam de Charentene quam de Migeio ad ecclesiam Sancti-Juliani pertinere dignoscuntur, presentationem quam abbatissa postea in ecclesia de Charentenai de alio presbytero fecerat, ratam esse decrevimus. Et quod deinceps illi liceat, tam apud Charantenai quam apud Migeium, presbyterum presentare recognoscentes, et jus suum et dignitatem ecclesie sue conservare cupientes, idipsum presenti pagine commendavimus et sigilli nostri auctoritate firmavimus. Actum apud Autissiodorum, in presentia nostra, anno ab Incarnatione Domini Mº Cº LXXº IIIº.